钦定古今图书集成/方舆汇编/职方典/第1106卷 > 《次绥安》〈古漳浦地〉 宋沈怀远
## 钦定古今图书集成/方舆汇编/职方典/第1106卷 > 《次绥安》〈古漳浦地〉 宋沈怀远

负衅忝良时，宽恩荷明牧。叨乘使者传，来按荒人狱。
闽方信阻狭，兹地亦丰沃。苍山缭万寻，涨海涵千谷；
高秋桂尚荣，隆冬泉更燠。在昔汉世宗，开疆穷所欲。
馀善既还师，建德仍伐木。番禺竟灰烬，冶南亦沦覆。
至今遗父老，能言古风俗。阴崖猿昼啸，阳亩秔先熟。
穉子练葛衣，樵人薜荔屋。矜尔为生微，诲予从不辱。